第7屆蒙古國總統選舉

第7屆蒙古國總統選舉響2017年6月26號同7月7號舉行。

蒙古總統選舉委員響7月8號公布總統選舉第二輪投票結果，在野民主黨候選人、前體育明星同商人巴特圖勒嘎以明顯優勢贏出，成為蒙古新一任總統。巴特圖勒嘎屬「疑華派」，響選戰期間提出「蒙古優先」口號。

背景
國際貨幣基金會為首嘅財團5月已經向蒙古提供五十五億美元救助計畫，穩定蒙古經濟同減低對中國依賴。受到主要出口貨品銅價大跌超過百分之五十影響，蒙古2016年嘅經濟增長只有百分之一，反觀2011年大幅增長百分之十七。

選民
蒙古人口三百萬，有近一百九十八萬登記選民。

候選人

巴特圖勒嘎
五十四歲嘅巴特圖勒嘎曾經係蒙古桑博國家隊隊員，響世界桑搏大賽攞到金牌；而家係地產富商，佢嘅公司曾經出資四百一十萬美金建造大型成吉思汗塑像。佢誓言會利用蒙古嘅豐富礦藏令國家撇甩負債。但係一啲投資者對佢贏出總統有戒心，因為佢曾經提出增加由國家接管一啲礦藏，重對最大貿易夥伴中國持懷疑態度，質疑中國對蒙古嘅目的。佢曾經扮過美國總統特朗普提出「蒙古優先」嘅口號，表示要成為「愛國總統」，對中國之類嘅鄰國採取「平等合作」政策。

7月7號對記者話：「我支持外來投資，但唔理係唔係來自中國、俄羅斯又或者其他國家嘅投資，但係一定要係雙贏。」不過佢又話支持興建由塔旺陶勒蓋煤礦通往中國嘅鐵路計畫，重讚揚中國「一帶一路」嘅泛亞基建計畫。

結果
巴特圖勒嘎以百分之五十點六嘅選票，擊敗執政蒙古人民黨候選人恩赫包勒德。

後續
巴特圖勒嘎響知道得票領先對手之後對記者話：「蒙古贏得勝利，我將開始進行我承諾嘅工作，解決蒙古嘅經濟困難，令蒙古成為冇負債國家。」

分析
呢次選舉被視為對政府經濟復甦計畫同中國響蒙古所扮演角色嘅公投，呢次總統選舉受到政治醜聞困擾，兩個總統候選人都面對貪污指控，有成十萬個選民投白票抗議，令恩赫包勒德得票只有百分之四十一點二。

攷

分類:蒙古國選舉
07
分類:2017年選舉